|  |
| --- |
| 30.10.2023-ғы № 16-07/4408 дз шығыс хаты30.10.2023-ғы № 4807//16-07/4408дз/ДС-352 кіріс хаты |

**Қазақстан Республикасы**

**Парламенті Мәжілісінің**

**депутаттарына**

*(тізім бойынша)*

*2023 жылғы 27 қыркүйектегі № ДС-352*

**Құрметті депутаттар!**

Жастар ресурстық орталықтарына қатысты депутаттық сауалды қарап, келесіні хабарлаймыз.

Республика бойынша 3 мыңнан астам қызметкері бар 232 жастар ресурстық орталықтары *(бұдан әрі –Орталық)* үлгілік Ереже[[1]](#footnote-1) негізінде жұмыс істейді.

2022 жылы Астана (30%), Шымкент (19 722 теңгеге) қалалары мен Ақмола (50%), Қарағанды (70%) облыстары Орталықтары қызметкерлерінің жалақысын арттырды. Ақтөбе, Жамбыл, Жетісу, Қостанай және Павлодар облыстары қызметкерлердің жалақысын арттыруды 2024 жылға жоспарлап, облыстық мәслихаттың IV тоқсанындағы сессияда қарастырады. Павлодар облысында тоқсан сайын және мерекелік іс-шараларға сыйлықақы көзделген.

Үкіметтің 2015 жылғы 31 желтоқсандағы №1193 қаулысына[[2]](#footnote-2) сәйкес өңір орталықтары қызметкерлерінің жалақысын арттыру мақсатында арнайы жұмыс тобын құру жоспарлануда.

Орталықтарды ғимаратпен қамтамасыз ету бойынша, қазіргі таңда
9 өңірде *(Алматы, Шымкент қалалары, Ақтөбе, Жетісу, Қызылорда, Маңғыстау, Павлодар, Түркістан, Ұлытау облыстары)* облыстық орталықтары бөлек ғимаратта орналасқан, қалған өңірлерде *(Астана қаласы, Абай, Ақмола, Алматы, Батыс Қазақстан, Жамбыл, Қарағанды, Қостанай, Шығыс Қазақстан облыстары)* орталықтарды бөлек ғимаратқа орналастыру қаралуда.

Сонымен қатар, бюджет Қаржы министрлігімен бекітілген нормативтік құжаттарға сәйкес жүргізіледі, іс-шараларға бөлінетін қаражаттың бірыңғай тетігі «Қазақстан Республикасы мемлекеттік жастар саясатының 2023-2029 жылдарға арналған тұжырымдамасы» іс-қимыл жоспары шеңберінде қарастырылады.

Мәдениет және ақпарат министрлігі мәселелерді жүйелі түрде шешу үшін орталық және жергілікті атқарушы органдармен бірлесіп,
2024-2025 жылдарға арналған жастар саясатын жетілдіру жөніндегі Жол картасының жобасын әзірлеуде.

Жол картасы жастарды мемлекеттік қолдау шеңберінде кешенді шараларды қамтиды:

-нормативтік-құқықтық базаны жетілдіру;

- ұйымдастырушылық-институционалдық шаралары;

- әлеуметтік инфрақұрылымды дамыту;

- мемлекеттік жастар саясатын ақпараттық сүйемелдеу.

Онда орталықтар туралы Үлгілік ережеге, қызметкерлердің жалақысын арттыру бөлігінде еңбекақы төлеу жүйесіне өзгерістер мен толықтырулар енгізу жоспарлануда.

Сондай-ақ, орталықтарды жеке ғимаратпен қамтамасыз ету мәселесі қамтылған. Сонымен қатар, жастардың бірыңғай ақпараттық порталын құру шаралары көзделген.

Жастарға жаңа заманауи инфрақұрылым ашу, жастармен жұмыс істеуге қосымша кәсіби тәжірибелі мамандарды тарту мақсатында Алматы қаласында қараша айынан бастап комьюнити-орталықтарын ашу жоспарлануда. Комьюнити-орталық – қызығушылықтары бойынша жастарды біріктіретін аймақ. Орталықтар жастарға білім беру, іс-шараларды ұйымдастыру, мәдени және психологиялық бағдарламалар арқылы көмек көрсету үшін жұмыс жасайтын болады.

Жастар ресурстық орталықтарының кадрлық әлеуетін жетілдіру мақсатында «Жастар» ғылыми-зерттеу орталығымен семинар-тренингтер, оқытулар ұйымдастырылды. А.ж. 27 қазанында облыстық, қалалық және аудандық орталық басшыларының қатысуымен жастар ресурстық орталығының алқасы өткізілді.

Жалпы Үкімет депутаттық корпустың жастарды қолдау жүйесін жақсартуға бағытталған ұсыныстарын қарауға дайын екендігін білдіреді.

Мәселе уәкілетті орган мен Үкіметтің тұрақты бақылауында.

**Т. Дүйсенова**

*орын. Қалықова А.М. тел. 745675*

1. *Ақпарат және қоғамдық даму министрінің 2019 жылғы 19 қарашадағы №444 бұйрығы* [↑](#footnote-ref-1)
2. *«Азаматтық қызметшілерге, мемлекеттік бюджет қаражаты есебінен ұсталатын ұйымдардың қызметкерлеріне, қазыналық кәсіпорындардың қызметкерлеріне еңбекақы төлеу жүйесі туралы»* [↑](#footnote-ref-2)